Σιουφιχτά με καλαμάρι, σαλάμι Λευκάδος και κάππαρη
Εδώ ο σεφ τα προτείνει σε μια πρωτότυπη μακαρονάδα που παντρεύει το θαλασσινό με το γήινο στοιχείο.
600 γρ. ζυμαρικά σιουφιχτά (θα τα βρούμε σε καταστήματα με κρητικά προϊόντα – ενδεικτικά: Παραδοσιακό Μπακάλικο, Δίκταμο, Χαλκιαδάκης, αλλά και σε μεγάλα σούπερ μάρκετ - 200 γρ. καλαμάρια, κομμένα σε κομμάτια 3-4 εκ. (όχι σε ροδέλες), 2 φρέσκα κρεμμυδάκια, σε λεπτές φέτες, 1 πιπεριά κέρατο, σε λεπτές λωρίδες, 100 γρ. σαλάμι Λευκάδος, σε λεπτές φέτες, 1 σφηνάκι ούζο, 1 κουτ. γλυκού κάππαρη ψιλή, ξεπλυμένη και στραγγισμένη, 1 κουτ. σούπας πράσινες ελιές, χωρίς κουκούτσια, σε φέτες, 1 μέτρια ώριμη ντομάτα, ξεφλουδισμένη και κομμένη σε μικρά καρέ, 100 ml ζωμός κότας ή νερό χυμός και ξύσμα από 1 λεμόνι, 10-12 φύλλα μαϊντανού, ψιλοκομμένα, τα φύλλα από 1 φρέσκο κλωναράκι ρίγανη ή 1/2 κουτ. γλυκού ρίγανη ξερή, 100 ml ελαιόλαδο, αλάτι, φρεσκοτριμμένο πιπέρι
Βράζουμε τα ζυμαρικά σε άφθονο αλατισμένο νερό για 2-3 λεπτά λιγότερο από όσο αναγράφεται στη συσκευασία τους. Τα στραγγίζουμε, κρατάμε 1 φλιτζάνι από το νερό τους και τα αφήνουμε όλα στην άκρη. Πλένουμε και στεγνώνουμε σχολαστικά το κομμένο καλαμάρι. Σε φαρδιά κατσαρόλα ζεσταίνουμε το μισό λάδι σε δυνατή φωτιά και σοτάρουμε το καλαμάρι για 2-3 λεπτά. Το βγάζουμε με τρυπητή κουτάλα και το βάζουμε σε πιάτο. Στο ίδιο λάδι σοτάρουμε τα κρεμμυδάκια, την πιπεριά και το σαλάμι για 2-3 λεπτά, σε μέτρια προς δυνατή φωτιά. Σβήνουμε με το ούζο, ανακατεύουμε και όταν εξατμιστεί ρίχνουμε την κάππαρη, τις ελιές, τη μισή ντομάτα και τον ζωμό. Αφήνουμε το όλον να πάρει μία βράση, χαμηλώνουμε τη φωτιά και σιγοβράζουμε για 2-3 λεπτά. Προσθέτουμε τα ζυμαρικά και το καλαμάρι (με το ζουμί που έμεινε στο πιάτο) και μαγειρεύουμε για 2-3 λεπτά. Αν το φαγητό στεγνώσει, ρίχνουμε λίγο από το νερό που κρατήσαμε από το βράσιμο των ζυμαρικών.Τέλος, ρίχνουμε αλατοπίπερο, τον χυμό, το ξύσμα, τον μαϊντανό και τη ρίγανη, προσθέτουμε το υπόλοιπο λάδι, ανακατεύουμε και σερβίρουμε σε πιάτα.
Καλαμάρι , Θράψαλο,Κρέας,Λουκάνικα,Ούζο